Carsten Koch (S), 2000-01-19:
Ja, det er måske ved at være tid til at runde kort af.
Til fru Anni Svanholt: Jeg synes, det er meget vigtigt, at vi engagerer kommunerne og amterne i det her på en måde, så de også selv føler, at det er deres projekt.
Vi har jo en tendens til at være meget centralistiske og sådan topstyrede i alt, hvad der foregår i det her land.
Jeg synes, man kan mærke et stort engagement rundtomkring; det er i hvert fald min utvetydige erfaring efter at have talt med aktive folk både i kommuner og amter. Vi kan godt mærke et engagement, og vi skal passe på i vores iver efter at lave det fuldstændig ensartet over hele landet, at vi så ikke dræber det engagement.
Den betænkelighed har jeg.
Det er klart, at det skal gøres forpligtende for kommuner og amter, men incitamenter til at leve med er noget, som vi skal være opmærksomme på, og der kommer ikke så mange incitamenter, snarere en eller anden form for tromlen hen over fra toppen, det har vi erfaringer med.
Så jeg er optimistisk med hensyn til det her og er ikke på forhånd på nogen måde af den opfattelse, at kun hvis vi fra Folketinget her kommer med regler osv., så sker der noget, ellers sker der ikke en pind. Til fru Anni Svanholt: Jeg er parat til at tage emnet opfølgning af folkesundhedsprogrammet op i kommuneforhandlingerne.
Jeg er også klar over, som det blev sagt, at sundhedsplanerne jo ikke sådan er verdens syvende vidunder, de er et enkelt element, som jeg har sagt, og der er mange elementer i strategien. Sundhedsplanerne i kommunerne er et af dem, og dér skal vi også have strammet op.
Hvordan vil jeg sikre, at succeskriteriet vedrørende større lighed i sundhed eller mindre ulighed i sundhed bliver overvåget og fulgt op?
Jeg vil vende tilbage til det.
Så med hensyn til det med rygning.
Altså, nu bliver jeg så af fru Yvonne Herløv Andersen beskyldt for at være defensiv på området.
Det er jo ikke personalet på sygehusene, som har gjort, at jeg har den holdning, jeg har.
Processen går alligevel for fuld fart, og det er det, jeg er glad for.
Flere og flere sygehuse får fornuftig rygepolitik, og det er trods alt glædeligt.
Vi skal passe på, at vi ikke kvæler alt, at man selv har muligheder for at lave processer, der kører i den rigtige retning.
Og der er jo ingen tvivl om, at det går i den rigtige retning.
Og så vil jeg også lige sige til fru Yvonne Herløv
Andersen
- det kommer af den her debat, vi havde før om rygepolitik i Folketinget - at jeg bliver jo også tit spurgt om, hvorfor vi ikke har en ordentlig rygepolitik i Folketinget.
Det har vi faktisk.
Problemet er, at den ikke bliver efterlevet. Og derfor vil jeg også - og det har jeg allerede aftalt med formanden for Sundhedsudvalget - rette en henvendelse til Folketingets formand for at sikre, at de regler, som hovedsamarbejdsudvalget har vedtaget vedrørende rygepolitik, bliver overholdt i Folketinget.
Når det kommer til stykket, så kan vi godt lave en masse forskellige regler og love og bestemmelser, men hvis ikke mentaliteten ændres, hvis ikke holdningen i befolkningen er sådan, at de er med, så der er opbakning, så kan det næsten være lige meget.
Og derfor er det utrolig vigtigt, at vi er os vores ansvar bevidst vedrørende holdningspåvirkning og mentalitet, det er det, der trods alt er den drivende kraft og bør være det.